
ROMÂNIA

JUDEŢUL SATU MARE
CONSILIUL LOCAL AL MUNICIPIULUI SATU MARE

DIRECȚIA DE ASISTENȚĂ SOCIALĂ SATU MARE
Nr.17785/19.10.2026
RAPORT DE SPECIALITATE

la proiectul de hotărâre pentru aprobarea unor măsuri tranzitorii privind aplicarea Regulamentului de repartizare și închiriere a locuințelor sociale și de necesitate din Municipiul Satu Mare aprobat prin HCL nr.161/24.09.2020 cu modificările și completările aduse prin HCL nr.111/28.05.2026

Cadrul legal general care reglementează repartizarea și închirierea locuințelor sociale și de necesitate are la bază dispozițiile date de Legea nr.114/1996, privind locuințele, republicată, cu modificările și completările ulterioare respectiv dispozițiile date de H.G nr.1275/2000, privind aprobarea normelor metodologice pentru punerea în aplicare a prevederilor Legii locuinței nr.114/1996.

Locuințele sociale și de necesitate reprezintă fondul locativ cu destinație specială, aflat în proprietatea publică a Municipiului Satu Mare, destinat închirierii către persoanele și familiile aflate în situație de vulnerabilitate economică și socială, care nu dețin o locuință în proprietate și ale căror venituri nu permit accesul la o locuință pe piața liberă.
Cadrul legal local care reglementează atribuirea și repartizarea locuințelor sociale și de necesitate este dat de Hotărârea Consiliului Local Satu Mare nr.161/2020.

Deliberativul local prin hotărârea nr.111/28.05.2026 a adoptat o serie de modificări ale Regulamentului de repartizare și închiriere a locuințelor, modificări determinate de necesitatea alinierii la aparițiile legislative intervenite, precum și de actualizare și revizuire a unor prevederi în scopul asigurării unei aplicări mai eficiente.
Modificările aduse regulamentului au vizat printre altele și aspectele privitoare la condițiile de eligibilitate care trebuie să fie îndeplinite de solicitanții sau beneficiarii unei locuințe sociale sau de necesitate.

Astfel, în scopul asigurării echității sociale și a sustenabilității bugetului local, prin corelarea beneficiului locuinței sociale acordată cu titlu gratuit cu îndeplinirea obligației de plată a impozitelor și taxelor locale, a fost instituită condiția ca solicitanții și beneficiarii locuințelor sociale sau de necesitate să nu figureze cu datorii restante la bugetul local, reprezentând impozite, taxe, amenzi sau alte obligații mai vechi de 90 de zile, atât ca condiție de eligibilitate pentru atribuirea unei locuințe cât și pentru menținerea sau prelungirea contractului de închiriere.

Condiția instituită este prevăzută la art.15 alin.(3) lit. k) și lit. l) din Regulamentul de repartizare și închiriere a locuințelor sociale și de necesitate din Municipiul Satu Mare, aprobat prin HCL nr.111/28.05.2026.
Luând în considerare aspectele mai sus arătate și în raport cu faptul că:

· contractele de închiriere aflate în derulare la data intrării în vigoare a noilor modificări au fost încheiate cu respectarea condițiilor legale de la acel moment,

· locuința socială are un caracter de protecție socială înscriindu-se în ansamblul de cerințe indispensabile fiecărei persoane pentru asigurarea condițiilor strict necesare de viață, în vederea asigurării participării sociale sau a integrării sociale,

· un număr de 34 de familii beneficiare a unui contract de închiriere a unei locuințe sociale, al cărui termen urmează să expire la data de 01.11.2026, nu dispun de resurse financiare imediate și suficiente pentru a-și achita restanțele față de bugetul local, cu consecința evacuării imediate, 

Ținând cont de Procesul Verbal nr.4/12.10.2026 al Comisiei de Analiză a solicitărilor de locuințe sociale și de necesitate din municipiul Satu Mare, prin care   s-a stabilit, pentru evitarea producerii unor efecte sociale disproporționate, măsura acordării unui termen tranzitoriu de conformare până la data de 01.01.2029, titularilor contractelor de închiriere aflate în termen de valabilitate și care figurează cu restanțe față de bugetul local, pentru a le oferi posibilitatea reală și efectivă de a-și achita datoriile, în baza angajamentului de plată luat,

Raportat la domeniul de competență a Consiliului Local care conform prevederilor OUG nr.57/2019 privind Codul Administrativ, cu modificările și completările ulterioare, are inițiativă și hotărâște, în condițiile legii în toate problemele de interes local date în competența sa, respectiv asigură cadrul necesar pentru furnizarea serviciilor publice de interes local privind locuinţele sociale şi celelalte unităţi locative aflate în proprietatea unităţii administrativ-teritoriale sau în administrarea sa,

Proiectul de hotărâre pentru aprobarea unor măsuri tranzitorii privind aplicarea Regulamentului de repartizare și închiriere a locuințelor sociale și de necesitate din Municipiul Satu Mare aprobat prin HCL nr.161/24.09.2020 cu modificările și completările aduse prin HCL nr.111/28.05.2026, îndeplinește condițiile legale, drept pentru care proiectul se înaintează Consiliului Local Satu Mare, cu propunerea de aprobare.

